Document ID: 32009D0740

KOMISIJAS LĒMUMS
(2009. gada 6. oktobris),
ar ko Francijai piešķir atkāpi saskaņā ar Lēmumu 2008/477/EK par 2 500-2 690 MHz frekvenču joslas harmonizāciju tādu zemes sistēmu vajadzībām, kas Kopienā spēj nodrošināt elektronisko sakaru pakalpojumus
(izziņots ar dokumenta numuru C(2009) 7514)
(Autentisks ir tikai teksts franču valodā)
(2009/740/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 7. marta Lēmumu Nr. 676/2002/EK par normatīvo bāzi radiofrekvenču spektra politikai Eiropas Kopienā (Radiofrekvenču spektra lēmums) (1) un jo īpaši tā 4. panta 5. punktu,
ņemot vērā Komisijas 2008. gada 13. jūnija Lēmumu 2008/477/EK par 2 500-2 690 MHz frekvenču joslas harmonizāciju tādu zemes sistēmu vajadzībām, kas Kopienā spēj nodrošināt elektronisko sakaru pakalpojumus (2), un jo īpaši tās 2. panta 2. punktu,
tā kā:
(1)
Saskaņā ar Lēmumu 2008/477/EK dalībvalstis ne vēlāk kā 2008. gada 13. decembrī paredz un pēc tam dara pieejamu 2 500-2 690 MHz frekvenču joslu neekskluzīvai izmantošanai tādu zemes sistēmu vajadzībām, kuras spēj nodrošināt elektronisko sakaru pakalpojumus atbilstīgi konkrētiem parametriem.
(2)
Lēmuma 2008/477/EK 2. panta 2. punktā noteikts, ka dalībvalstis kā atkāpi var pieprasīt pārejas posmus, tostarp attiecībā uz radiofrekvenču spektra sadalījuma kārtību, saskaņā ar Lēmuma Nr. 676/2002/EK 4. panta 5. punktu.
(3)
Francija ir paziņojusi Komisijai, ka minēto frekvenču joslu pašlaik ekskluzīvi izmanto mobilo elektronisko sakaru iekārtas valsts drošības vajadzībām (sistēma RUBIS) un tāpēc Francijai nav iespējams savlaicīgi īstenot Lēmumā 2008/477/EK noteiktās prasības.
(4)
Francija 2008. gada 15. decembra vēstulē lūdza piešķirt pagaidu atkāpi no šīm prasībām, lai būtu iespējams turpināt minēto iekārtu izmantošanu, kamēr tiek ieviestas jaunas iekārtas, kas izmanto citas frekvenču joslas. 2009. gada 29. jūnija vēstulē tika sniegti papildu precizējumi par šo lūgumu.
(5)
Francija lūgumam ir sniegusi pietiekamu tehnisku pamatojumu, it sevišķi atsaucoties uz to, ka pašreizējai RUBIS sakaru sistēmai migrācijas laikā ir jāturpina darboties pilnībā un bez pārtraukumiem un ir jāiegādājas un jāuzstāda jaunas iekārtas.
(6)
Īstenošanas pirmais posms beigsies 2012. gada 1. janvārī, un tad 2 500-2 690 MHz frekvenču josla saskaņā ar Lēmumu 2008/477/EK kļūs pieejama visblīvāk apdzīvotajos Francijas apgabalos. Otrais posms aptvers visus apgabalus, kas netiks iekļauti pirmajā posmā, un nodrošinās tajos pieejamību ne vēlāk kā 2013. gada 31. decembrī; izņēmums ir Korsika, kur šī frekvenču josla kļūs pieejama no 2014. gada 31. maija.
(7)
Ņemot vērā migrācijas paredzamo ilgumu un lai nodrošinātu pēc iespējas īsāku pārejas posmu, Francijas iestādes uzsāka migrācijas procesu 2009. gada 1. jūlijā.
(8)
Progresa ziņojums par migrāciju un par saistību īstenošanu palīdzēs pienācīgi pārvaldīt pārejas posma norisi.
(9)
Radiofrekvenču spektra komitejas locekļi komitejas 2008. gada 2. oktobra sanāksmē norādīja, ka tie neiebilst pret šo pagaidu atkāpi.
(10)
Pieprasītā atkāpe pārmērīgi nekavēs Lēmuma 2008/477/EK īstenošanu un neradīs nepamatotas atšķirības starp dalībvalstīm konkurētspējas vai regulējuma ziņā. Lūgums ir pamatots, un pagaidu atkāpe lietderīgi veicinātu Lēmuma 2008/477/EK pilnīgu īstenošanu,
IR PIEŅĒMUSI ŠO LĒMUMU.
1. pants
Francijai ar šo atļauj līdz 2014. gada 31. maijam atlikt Lēmuma 2008/477/EK pilnīgu īstenošanu, ja tiek pildīti 2. un 3. pantā izklāstītie nosacījumi.
2. pants
Francija ne vēlāk kā 2012. gada 1. janvārī2 500-2 690 MHz frekvenču joslu saskaņā ar Lēmumu 2008/477/EK dara pieejamu visblīvāk apdzīvotajos Francijas apgabalos, tostarp Ildefransas reģionā, tādējādi līdz šim datumam aptverot vismaz pusi Francijas iedzīvotāju. Francija 2 500-2 690 MHz frekvenču joslu saskaņā ar Lēmumu 2008/477/EK dara pieejamu visos citos apgabalos ne vēlāk kā 2013. gada 31. decembrī; izņēmums ir Korsika, kur šo frekvenču joslu dara pieejamu ne vēlāk kā 2014. gada 31. maijā.
3. pants
Francija pirmo ziņojumu par Lēmuma 2008/477/EK īstenošanu iesniedz līdz 2012. gada 1. janvārim un otro ziņojumu - līdz 2014. gada 31. maijam.
4. pants
Šis lēmums ir adresēts Francijas Republikai.
Briselē, 2009. gada 6. oktobrī

Labels: 12
7
18
15